**Povzetek revizijskega poročila *Sklepanje pogodb civilnega prava za opravljanje zdravstvenih storitev v Splošni bolnišnici Trbovlje***

Računsko sodišče je izvedlo *revizijo sklepanja podjemnih in drugih pogodb civilnega prava* (v nadaljevanju: podjemne pogodbe) za opravljanje zdravstvenih storitev ter *izdajanja soglasij zdravstvenim delavcem* za delo pri drugi pravni ali fizični osebi, ki opravlja zdravstveno dejavnost, in sicer v dveh splošnih bolnišnicah, v Splošni bolnišnici Trbovlje (v nadaljevanju: SB Trbovlje) in Splošni bolnišnici Brežice, ter dveh porodnišnicah, Bolnišnici za ginekologijo in porodništvo Kranj ter v Bolnišnici za ženske bolezni in porodništvo Postojna. Pregledali smo podjemne pogodbe, ki so veljale v obdobju od leta 2012 do leta 2013. Ugotavljali smo, ali je bil dosežen namen sprejetja Zakona za uravnoteženje javnih financ, da omeji sklepanje podjemnih pogodb z zaposlenimi ter z gospodarskimi subjekti, zato smo preverili gibanje sklepanja pogodb v obdobju pred in po sprejetju Zakona za uravnoteženje javnih financ.

Cilj revizije je bil izrek mnenja o pravilnosti poslovanja SB Trbovlje v delu, ki se nanaša na sklepanje podjemnih pogodb za opravljanje zdravstvenih storitev in izdajanje soglasij zdravstvenim delavcem za delo pri drugi pravni ali fizični osebi, ki opravlja zdravstveno dejavnost, v letih 2012 in 2013.

Računsko sodišče je SB Trbovlje izreklo *mnenje s pridržkom*, ker je ravnala v nasprotju z Zakonom o zdravstveni dejavnosti v naslednjih primerih:

* Ministrstvu za zdravje za leto 2012 ni posredovala evidence o izdanih soglasjih lastnim zaposlenim za delo pri drugih delodajalcih;
* z zdravniki je sklepala podjemne pogodbe brez soglasij delodajalca;
* po uveljavitvi Zakona za uravnoteženje javnih financ je sklepala podjemne pogodbe s pravnimi osebami.

Poleg tega je SB Trbovlje v letu 2012 pri sklenitvi podjemnih pogodb za izvajanje zdravstvenih storitev v vrednosti 299.173 evrov ravnala v nasprotju z Zakonom o javnem naročanju in notranjim aktom. V osmih primerih v letih 2012 in 2013 ni določila cen za opravljanje storitev v podjemnih pogodbah v skladu z Uredbo o merilih za sklepanje podjemnih pogodb ali drugih pogodb civilnega prava za opravljanje zdravstvenih storitev v mreži javne zdravstvene službe ter Pravilnikom o merilih za določitev višine plačila opravljanja zdravstvenih storitev po podjemni pogodbi ali drugih pogodbah civilnega prava. Poleg tega je v štirih primerih obračunala zdravstvene storitve po višji ceni, kot je bilo določeno v podjemnih pogodbah. Zaradi napačno določenih cen v podjemnih pogodbah in prevelikih izplačil je po oceni računskega sodišča v letih 2012 in 2013 izvajalcem izplačala najmanj 36.239 evrov preveč.

Računsko sodišče je od SB Trbovlje zahtevalo *predložitev odzivnega poročila,* v katerem mora izkazati popravljalne ukrepe za odpravo ugotovljenih nepravilnosti.

Ljubljana, 30. januarja 2017